Vrou aangesê om ‘self verkragter aan te keer’Argieffoto (Foto: SAPS/Facebook) Die Wes-Kaapse polisie-ombudsman word versoek om dringend ondersoek in te stel nadat ’n vrou glo deur polisiebeamptes aangesê is om sélf haar vermeende verkragter aan te keer. Albert Fritz, provinsiale minister van gemeenskapsveiligheid, sê die vrou wou ’n klag van verkragting by ’n polisiestasie in Khayelitsha aanhangig maak toe polisiebeamptes haar aangesê het om self die klag te ondersoek. Die vrou is na bewering die dag vantevore aangerand en verkrag. Sy en haar vriendin is toe na die Khayelitsha B- polisiestasie sodat sy ’n klag aanhangig kon maak. Die polisiebeamptes aan diens het glo haar verklaring begin neem en toe vir haar gesê dat sy “nie soos iemand lyk wat ŉ traumatiese ervaring beleef het nie” en dat sy “te ontspanne” voorkom. ’n Polisiebeampte het glo ook die slagoffer en haar vriendin aangesê om die vermeende verkragter in ’n lokval te lei en sy bewegings te probeer vasstel sodat die polisie hom in hegtenis kan neem. Die slagoffer het geweier aangesien die verdagte gevaarlik is. Fritz meen dié voorval is een van die redes waarom die meeste verkragtingslagoffers nie hul verkragting aanmeld nie. “Hierdie soort ding gebeur te gereeld. Ons kan nie ŉ situasie hê waarin slagoffers van geslagsgeweld met minagting en disresperk behandel word deur beamptes wat veronderstel is om beskerming te bied nie,” sê die minister. “Hoewel ons reeds die Wes-Kaapse polisie-ombudsman gevra het om stelselmatig ondersoek in te stel na die manier waarop geslagsgebaseerde geweldsake by polisiestasies hanteer word wanneer dit aangemeld word, vra ek ook dat die ombudsman hierdie saak dringend ondersoek.” Fritz sê dissiplinêre stappe sal ongetwyfeld volg, sou ’n ondersoek vasstel dat daar waarheid steek in die bewerings.